TTA บวก 3% โบรกฯมอง Q3 กำไร 913 ลบ. ธุรกิจเรือเทกองหนุน  
โบรกฯมอง TTA  ไตรมาส 3/64 กำไร 913 ลบ. หลักจากธุรกิจเรือเทกองหนุน พร้อมรอรับส่วนแบ่งหลังทุ่มเงิน 100 ลบ. เข้าซื้อกิจการ “SKOOTAR” สัดส่วน 60% หวังต่อยอดเป็นผู้ให้บริการแพลตฟอร์มการส่งเอกสารพัสดุผ่านช่องทางออนไลน์ ขนส่งครบวงจร แนะ “ซื้อ” ราคาเป้าหมาย 18 บ.
21 ต.ค. 2564

ผู้สื่อข่าวรายงานว่า วันนี้ 21 ต.ค.2564 ราคาหุ้น บริษัท โทรีเซนไทย เอเยนต์ซีส์ จำกัด (มหาชน) หรือ TTA ปิดภาคเช้า อยู่ที่ระดับ 12.10 บาท เพิ่มขึ้น 0.30 บาท หรือ 2.54% โดยทำจุดสูงสุดที่ 12.30 บาท และทำจุดต่ำสุดที่ 11.90 บาท ด้วยมูลค่าการซื้อขาย 157.72 ล้านบาท

บริษัทหลักทรัพย์ เคทีบีเอสที จำกัด (มหาชน) ระบุในบทวิเคราะห์เกี่ยวข้องกับหุ้น TTA โดยประเมินว่ากำไรในไตรมาส 3 ปี 2564 จะทำได้ราว 913 ล้านบาท เมื่อเทียบกับไตรมาส 3/2563 ขาดทุนสุทธิ 1.36 พันล้านบาท และเพิ่มขึ้น 72% จากไตรมาสก่อนหน้า หลักๆมาจากธุรกิจเรือเทกองที่คาดรายได้เติบโต 3.30 พันล้านบาท เพิ่มขึ้น 186% เมื่อเทียบกับงวดเดียวกันของปีก่อน และเพิ่มขึ้น 23% จากไตรมาสก่อนหน้า จากค่าระวาง TC rate ตลาดที่ปรับขึ้นมา เฉลี่ยที่ 34,279ดอลลาร์/วัน เพิ่มขึ้น 245% เมื่อเทียบกับงวดเดียวกันของปีก่อน และเพิ่มขึ้น 32% เมื่อเทียบกับไตรมาสก่อนหน้า
ทั้งนี้คาด TCE rate ของ TTA ในไตรมาส 3 ปี 2564 ที่ 23,439ดอลลาร์/วัน ด้านธุรกิจ Offshore services มีการ delay ในบาง โปรเจคที่ได้รับผลกระทบของโควิดระลอกใหม่ ทำให้ไม่สามารถส่งมอบได้ตามแผนที่ 1 พันล้านบาท ส่วนธุรกิจ Agrochemical คาดอ่อนตัวลงในไตรมาส 3 ปี 2564  เช่นกันจาก lockdown ในประเทศเวียดนาม ซึ่งทำให้ไม่สามารถจัดการ logistic ได้ในช่วงเดือน ก.ค.
อย่างไรก็ดีผู้บริหารยังมีมุมมองเป็นบวกต่อ Outlook ปี 2565 เมื่อวันที่ 19 ต.ค. นักวิเคราะห์ได้มีการจัด groupconference call โดยประเด็นสำคัญได้แก่ 1) ดัชนี BSI Index ยังทำ new high ต่อเนื่อง เริ่มต้น ไตรมาส 4 ปี 2564 ด้วยดัชนีที่สูงขึ้นเกินกว่าที่ผู้บริหารคาด โดยอนาคตของค่าระวาง TC rate ใน ไตรมาส 4 ปี 2564  อยู่ที่ราว 40,000 ดอลลาร์/วัน และยังคงอยู่ในระดับสูงใน ไตรมาสแรกของปี 2565 ที่ 30,000 ดอลลาร์/วัน เมื่อเทียบกับเฉลี่ยไตรมาส 2 ปี2564 ที่ 16,633 ดอลลร์/วัน)
โดย Outlook ในปี 2565 คาดว่า Supply จะโตเพิ่มขึ้น 1.50% เมื่อเทียบกับงวดเดียวกันของปีก่อน ต่ำกว่าการเติบโตของดีมานด์ คาดโต เพิ่ม 2.30% เมื่อเทียบกับงวดเดียวกันของปีก่อน 2) Port congestion ยังไม่ดีขึ้นมากนัก หลายประเทศยังให้มีการกักตัวเรือ/ลูกเรือ ซึ่งทำให้การขนส่งใช้เวลามากขึ้น 3-4 วัน 3) ธุรกิจ Offshore service มี order book สูงขึ้นจากการรับงานฝั่ง เอเชียตะวันออกเฉียงใต้ และตะวันออกกลางมากขึ้น คาดว่าจะรับรู้ในไตรมาส 4 ปี 2564
ทั้งนี้ทาง TTA ได้เข้าซื้อหุ้นบริษัท SKOOTAR เพื่อต่อยอดธุรกิจขนส่งออนไลน์ บริษัท วี เวนเจอร์ส เทคโนโลจีส์ จำกัด (“VVT”) ซึ่งเป็นบริษัทย่อยของ TTA ได้ทำข้อตกลงเพื่อเข้าซื้อหุ้นในบริษัท สกู๊ตตาร์บียอนด์ จำกัด (“SKOOTAR”) ในสัดส่วน 60% คิดเป็นมูลค่าเงินลงทุนทั้งสิ้น 100 ล้านบาท SKOOTAR ทำธุรกิจให้บริการแพลตฟอร์มสำหรับการส่งเอกสาร/พัสดุผ่านช่องทางออนไลน์คาดว่าการลงทุนนี้จะช่วยเพิ่มศักยภาพและช่วยช่วยต่อยอดธุรกิจในเครือของบริษัททั้ง Pizza hut และ Taco Bell ให้สามารถขนส่งผ่านช่องทางออนไลน์ ซึ่งจะทำให้มีความครบวงจรมากยิ่งขึ้น
ขณะที่นักวิเคราะห์ยังคงกำไรปี 2564 ที่ 2.14 พันล้านบาท หนุนโดย รายได้ที่ 1.99 หมื่นล้านบาท เพิ่มขึ้น 54% เมื่อเทียบกับงวดเดียวกันของปีก่อน ทั้งนี้ประมาณการอาจมี upside หากค่าระวางยังคงปรับขึ้นอย่างต่อเนื่อง โดยนักวิเคราะห์ให้ assumption ของ TCE rate ที่ USD19,034/วัน ซึ่งเท่ากับว่าใน ไตรมาส 4 ปี 2564 TCE rateจะอยู่ราว USD23,500/วัน
นอกจากนี้ คงกำไรสุทธิปี 2565 ที่ 1.66 พันล้านบาท โดยคาดว่า BSI Index และ TCE rateเทียบเท่าจะปรับลงสู่ระดับปกติมากขึ้นที่ 16,179 ดอลลาร์/วัน อย่างไรก็ตาม สายการเดินเรือหลายสายเริ่มมีมุมมองว่าค่าระวางอาจยังคงอยู่ในระดับสูงไปจนถึง ไตรมาสแรกถึงไตรมาส 2 ปี 2565 สำหรับราคาเป้าหมาย ปี 2565 ปรับลงมาที่ 18.00 บาท โดยได้มีการ re-rate 2564 PER ลงมาที่ 20.0 เท่า จากเดิม 23.0 เท่า โดยให้ PER ต่ำค่าเฉลี่ยเล็กน้อยเนื่องจากนักวิเคราะห์มองว่าค่าระวางของเรือเทกองมีโอกาสที่จะ peak out ใน ไตรมาส 4 ปี 2564 โดยไตรมาสแรก จะเริ่มกลับเข้าสู่ช่วงlow season ของธุรกิจเรือเทกองและ offshore services
 
 
 